ເກົາຫຼີເໜືອ ປະຕິເສດ ບໍ່ຍອມຮັບ ມະຕິ ການລົງໂທດ ສປຊ
ເກົາຫຼີເໜືອປະຕິເສດ ບໍ່ຍອມຮັບເອົາມະຕິຂອງສະພາຄວາມໝັ້ນຄົງ ສປຊ ທີ່ທວງໃຫ້ພຽງຢາງ ຢຸດເຊົາການສ້າງອາວຸດນິວເຄລຍ.
ເກົາຫຼີເໜືອໄດ້ທຳການປະຕິເສດຢ່າງເປັນທາງການຕໍ່ມະຕິຂອງ ສະພາຄວາມໝັ້ນຄົງ ອົງການສະຫະປະຊາຊາດ ທີ່ທວງໃຫ້ ພຽງ ຢາງຍຸຕິໂຄງການສ້າງອາວຸດນິວເຄລຍຂະນະທີ່ຈີນຮຽກຮ້ອງໃຫ້ ທຸກຝ່າຍ ຕັ້ງຢູ່ໃນຄວາມສະຫງົບ ໃນຖະແຫລງການສະບັບນຶ່ງທີ່ນຳອອກເຜີຍແຜ່ ໃນວັນເສົາມື້ນີ້ ກະຊວງການຕ່າງປະເທດຂອງເກົາຫຼີເໜືອກ່າວວ່າການລົງໂທດ ຕ່າງໆ ແທນທີ່ຈະເຮັດໃຫ້ໂຄງການນິວເຄລຍຂອງຕົນ ອ່ອນແອ ລົງໄປນັ້ນຊໍ້າພັດເພີ້ມຂີດຄວາມສາມາດຂອງຕົນຂຶ້ນຕື່ມອີກ “ນຶ່ງ ພັນເທົ່າ” ການລົງໂທດໃນສັບປະດານີ້ ຊຶ່ງເປັນເທື່ອທີ 5 ນັບແຕ່ປີ 2006 ເປັນຕົ້ນມານັ້ນ ແມ່ນແນໃສ່ເພື່ອເພີ້ມທະວີການຈຳກັດຮັດແຄບ ທາງດ້ານການເງິນແລະປາບປາມໃນການດຳເນີນຄວາມພະຍາ ຍາມຂອງເກົາຫຼີເໜືອ ທີ່ຊອກຫາຊ່ອງທາງເພື່ອຂົນສົ່ງ ສິນຄ້າທີ່ ຖືກຫ້າມໄປທາງເຮືອນັ້ນ ເຖິງແມ່ນວ່າປັກກິ່ງ ໄດ້ລົງຄະແນນສຽງເຫັນພ້ອມກັບການລົງໂທດຄັ້ງໃໝ່ກໍຈິງ ແຕ່ລັດຖະ ມົນຕີກະຊວງການຕ່າງປະເທດຈີນທ່ານ Yang Jiechi ກ່າວຕໍ່ກອງປະຊຸມຖະແຫຼງຂ່າວທີ່ ກຸງປັກກິ່ງ ໃນວັນເສົາມື້ນີ້ວ່າ ການລົງໂທດບໍ່ແມ່ນວິທີທາງພື້ນຖານ ໃນການແກ້ໄຂບັນຫາ ຕ່າງໆ ແລະຄວນຈະຕິດຕາມດ້ວຍການສົນທະນາແລະການເຈລະຈາກັນ ທ່ານ Yang ຮຽກຮ້ອງໃຫ້ທຸກພັກຝ່າຍກ່ຽວຂ້ອງ ຕັ້ງຢູ່ໃນຄວາມສະຫງົບ ໃຊ້ຄວາມຢັບຢັ້ງ ຊັ່ງໃຈ ແລະຫລີກເວັ້ນຈາກການເຮັດໃຫ້ສະຖານະການ ຮ້າຍແຮງຂຶ້ນຕື່ມ